
Către:

BIROUL PERMANENT
AL
CAMEREI DEPUTAŢILOR,

 	
Vă înaintăm, alăturat, RAPORTUL asupra propunerii legislative pentru modificarea alineatelor (2) şi (3) ale art.17 din Legea nr.218/2002 privind organizarea şi funcţionarea Poliţiei Române, republicată în Monitorul Oficial al României, Partea I, nr.307 din 25 aprilie 2014, cu modificările ulterioare, transmisă cu adresa Plx 259/2019 şi înregistrată la  Comisia pentru apărare, ordine publică şi siguranţă naţională cu nr. 4c-15/380 din 04.06.2019.                                                                     
În raport de obiectul şi conţinutul său, propunerea legislativă face parte din categoria legilor ordinare.	
	

	PREŞEDINTE,

Dorel-Gheorghe CĂPRAR

	SECRETAR,

Dumitru LUPESCU

RAPORT 
asupra propunerii legislative pentru modificarea alineatelor (2) şi (3) ale art.17 din Legea nr.218/2002 privind organizarea şi funcţionarea Poliţiei Române, republicată în Monitorul Oficial al României, Partea I, nr.307 din 25 aprilie 2014, cu modificările ulterioare 

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională, a fost sesizată spre  dezbaterea pe fond, cu  propunerea legislativă pentru modificarea alineatelor (2) şi (3) ale art.17 din Legea nr.218/2002 privind organizarea şi funcţionarea Poliţiei Române, republicată în Monitorul Oficial al României, Partea I, nr.307 din 25 aprilie 2014, cu modificările ulterioare, trimisă cu adresa nr. PLx 259/2019 din 3 iunie 2019.                                                                       
Consiliul Legislativ, conform avizului cu nr. 162/07.03.2019, a avizat favorabil această propunere legislativă. 
Consiliul Economic și Social, conform avizului cu nr. 902/ 26.02.2019, a avizat favorabil această propunere legislativă. 
Senatul a respins propunerea legislativă în ședința din 29 mai 2019.
Propunerea legislativă are ca obiect de reglementare modificarea alineatelor (2) şi (3) ale art.17 din Legea nr.218/2002 privind organizarea şi funcţionarea Poliţiei Române, republicată, în sensul includerii în componența Autorității teritoriale de ordine publică, a directorului general adjunct al Direcției generale de poliție a Municipiului București sau a adjunctului inspectorului șef  al inspectorului de poliție județean, care au atribuții de ordine publică, precum și a șefului serviciului de combatere a criminalității organizate de la nivelul Municipiului București ori a celui al biroului de combatere a criminalității organizate de la nivel județean. 
2. Prin obiectul de reglementare și conținutul său, propunerea legislativă face parte din categoria legilor ordinare.
3. În conformitate  cu  prevederile art. 55 din  regulamentul Camerei Deputaților, republicat, cu modificările și completările ulterioare,  la lucrări au participat, în calitate de invitați, din partea Ministerului Afacerilor Interne, domnul subsecretar de stat Mihai Bobescu.
4. Potrivit prevederilor art. 75 alin. (1) și (3) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
5.  Membrii Comisiei pentru  apărare,  ordine  publică şi siguranţă  naţională  au  fost prezenţi  la  ședință conform listei de prezență.
6. În urma dezbaterilor, în şedinţa din 12 iunie 2019, cu unanimitate de voturi, membrii comisiei au hotărât, respingerea propunerii legislative, din următoarele considerente : 
    	        -  Referitor la includerea in cadrul ATOP a directorului general adjunct al Direcției generale de poliție a Municipiului București sau a adjunctului inspectorului șef  al inspectorului de poliție județean, care au atribuții de ordine publică, potrivit art. 12 din Legea nr. 218/2002, structurile teritoriale ale Poliţiei Române (inspectoratele judeţene şi Direcţia Generală de Poliţiei a Municipiului Bucureşti) sunt conduse de inspectori-şefi ajutaţi de adjuncţi, respectiv de un director general ajutat de adjuncţi. Or, separaţia funcţională prin care coordonarea fiecărei linii de muncă fie de către inspectorul-şef, fie de către unul dintre adjuncţi are pur şi simplu rolul de a asigura şi a facilita conducerea operativă a sarcinilor. In niciun caz acest mod de distribuire a sarcinilor nu semnifică o separaţie totală între palierele de muncă ori lipsa completă de informare şi comunicare între persoanele cu funcţii de conducere a structurii teritoriale, persoane care fac parte din aceeaşi echipă şi au aceleaşi obiective ce nu pot fi îndeplinite decât prin comunicare şi cooperare. 
       -  Referitor la includerea in cadrul ATOP a șefului serviciului de combatere a criminalității organizate de la nivelul Municipiului București ori a celui al biroului de combatere a criminalității organizate de la nivel județean, corelând aceste prevederi cu cele ale Legii nr. 364/2004 privind organizarea şi funcţionarea poliţiei judiciare, republicată se observă că există o incompatibilitate între atribuţiile ATOP şi cele ale structurii de combatere a criminalităţii organizate, în condițiile în care poliţiştii judiciari nu pot primi dispoziţii obligatorii referitoare la activitatea de cercetare penală decât de la procurorii sub îndrumarea cărora efectuează urmărirea penală.
      - Rolul ATOP este acela de a asigura o platformă de dialog ce realizează legătura dintre reprezentanţii comunităţilor locale (consilii judeţene, respectiv Consiliul General al Municipiului Bucureşti, reprezentanţii comunităţii locale, şeful poliţiei locale din municipiul reşedinţă de judeţ), pe de o parte, şi structurile teritoriale ale instituţiilor publice cu rol de asigurare a ordinii publice (în principal Poliţia Română, cu sprijinul Jandarmeriei Române şi al inspectoratelor pentru situaţii de urgenţă) şi reprezentantul Guvernului în teritoriu (subprefect), pe de altă parte.
        - Există posibilitatea perturbării mecanismele de dialog, cooperare şi coordonare deja existente şi funcţionale, fără să existe un beneficiu concret în planul activităţii de menţinere a ordinii publice care să justifice aceste modificări.
                                                         
	PREŞEDINTE,

Dorel-Gheorghe CĂPRAR

	SECRETAR,

Dumitru LUPESCU

